Randi (90) robbet på åpen gate i Oslo

JUSTISDEPARTEMENTET (VG) Randi Danielsen er et av ofrene i ransbølgen som skyller inn over hovedstaden. Tirsdag drakk hun kaffe på kontoret til justisminister Anders Anundsen (Frp).

Bjørnar Tommelstad

Terje Helsingeng

Bjørn-Martin Nordby

Oppdatert 22. november 2013

Artikkelen er over seks år gammel

VG arrangerte møtet mellom 90-åringen og justisministeren.

- Du må sørge for at det er mye og synlig politi i gatene, var beskjeden fra Danielsen til Anundsen.

Ved 10-tiden 17. oktober skulle den spreke 90-åringen til politihuset på Grønland for å fornye passet sitt. Hun hadde bare så vidt kommet ut av døren til bygården på Torshov, da to menn skal ha robbet til seg vesken hennes.

- De kom opp på siden av meg og bare tok vesken min. Det gikk så fort at jeg ikke rakk å bli redd. Jeg ble sjokkert og sint. Jeg kan ikke løpe lenger, men jeg gikk etter dem og skrek: «Gi meg vesken min», sier Danielsen til VG.

BAKGRUNN: Oslo er ranshovedstaden i Skandinavia

- Tør ikke gå ut i mørket lenger

Politiet kom raskt til stedet og 90-åringen ble tatt med til en sjekk på legevakten. Hun slapp unna hendelsen uten fysiske skader. Vesken hennes ble funnet senere på dagen, lommeboken var tømt for penger.

- Jeg pleier ikke å gå med så mye penger på meg. Men jeg hadde vunnet mange småpremier i Lotto, cirka 1000 kroner, som jeg hadde tatt ut tidligere på dagen. Jeg glemte å ta pengene ut av lommeboken da jeg gikk ut igjen, sier Danielsen.

Dette var femte gangen 90-åringen er blitt robbet i Oslo sentrum siden begynnelsen av 2000-tallet. De fire foregående gangene ble hun utsatt for lommetyver.

STEMMER FRP: Randi Danielsen var fornøyd med svarene hun fikk fra justisminister Anders Anundsen (Frp). Og under møtet røpet hun en hemmelighet VG ikke var klar over: - Jeg stemte Frp ved forrige valg og er medlem av lokallaget på Torshov, fortalte Danielsen. Foto: Mattis Sandblad



- Sønnen min har fortalt at det ikke er så viktig at de tar verdisaker, så lenge det ikke skjer meg noe. Så da de tok tak i vesken min, bare slapp jeg den, sier 90-åringen.

Hendelsen utenfor hjemmet på Torshov har satt spor.

- Jeg tør ikke å gå ute etter at det er blitt mørkt. Og jeg er blitt generelt mer observant når jeg er ute på gaten, sier 90-åringen.

Danielsen ønsker under intervjuet å vite hvor gammel justisministeren var i 1940.

- Jeg? Nei, da var jeg ikke i nærheten av påtenkt en gang! Faren min ble født i 1949, svarer Anundsen.

- Da vil jeg si deg det: Jeg var ikke så redd for å holde ut da hele Norge lå i mørket med tyskerne inni landet, som jeg er nå, sier 90-åringen.

- Fullt trykk fra politiet

Justisministeren reagerte kraftig på historien til Danielsen.

- Det er brutalt og gir uttrykk for holdninger som jeg synes er helt forferdelige, når jeg hører eldre mennesker som blir utsatt for ting som dette. Jeg er glad for at politiet har ekstremt sterkt fokus på dette nå for å hindre at en videre utvikling av denne ransbølgen, sier Anundsen.

Under møtet med 90-åringen, fortalte justisministeren om mandagens møte med Oslo-politiet og om turen han hadde med en av politipatruljene i hovedstadens gater.

- Det at vi har fullt trykk fra politiet er viktig for at vi skal oppklare disse sakene og få disse gjerningspersonene ut av sirkulasjon, sier Anundsen.

- Hvor lenge er du villig til å vente på at Oslo-politiet viser resultater av den slagplanen de nå har lagt?

- Jeg har allerede avtalt et oppfølgingsmøte med politiet i Oslo om to-tre uker for å se om vi har fått den effekten vi ønsker av de tiltakene som er iverksatt. Dette er selvfølgelig ting som vil ta litt tid, sier Anundsen.

- Jeg mener det er viktig at politiet føler støtte fra statsråden sin, men også at de samtidig kjenner et press fra statsråden sin om forventning om at vi skal klare å løse denne utfordringen, sier Anundsen.

Kjenning pågrepet

Politiet har pågrepet en 49 år gammel norsksomalier i saken der Danielsen har status som fornærmet.

49-åringen er godt kjent av politiet fra tidligere og straffedømt en rekke ganger tidligere. Han ble kjent igjen på overvåkningsbilder politiet sikret fra en matbutikk på Torshov.

Mannen, som er varetektsfengslet frem til 13. desember, er også siktet for et personran i Akersgata 1. oktober.

- Han erkjenner ikke straffskyld, sier forsvarer Petar Sekulic til VG.

Politiet kjenner også identiteten til det de mener er den andre gjerningsmannen. Han er fortsatt ikke pågrepet.

Publisert: 19.11.13 kl. 21:11 Oppdatert: 22.11.13 kl. 09:59

Les også

Mer om Ran